Nepoznata osoba ostavila je magaricu na nenaseljenom otočiću Ravan u šibenskom arhipelagu. Slučajno ju je jučer vidio čitatelj portala ŠibenikIN koji je jadnoj životinji dao piti.

Magarica se nalazi na otoku Ravan u blizini Kaprija, a čitatelj ŠibenikIN portala tamo ju je zatekao prilikom pristajanja na otok.

- Bez vlasnika je lutala obalom. Kada smo se iskrcali na obalu životinja nam je prišla i dali smo joj piti. Popila je preko deset litara vode i po tome smo zaključili da je već dugo nitko nije obišao. Otok Ravan je vrlo mali nenaseljen otok, bez ikakvog pojilišta i sa vrlo malo vegetacije. Ne moram vam objašnjavati kakve su joj šanse za opstanak na takvom otoku u ljetnim mjesecima ako je nitko ne bude obilazio – ispričao je čitatelj.

Dok su jadranski otoci još bili gusto naseljeni, a zemlja na otocima u većoj mjeri obrađivana, magarci su bili radne životinje koje bi kad bi im životni vijek bio pri kraju, vlasnici prevozili upravo na nenaseljene otočiće i hridi gdje bi nesretne životinje dočekale smrt od gladi i žeđi. Po količini vode koju je magarica s otočića Ravan popila, čini se da je ovdje riječ upravo o jednom takvom slučaju.

Zbog svega smo kontaktirali Veterinarsku inspekciju u Šibeniku na čiji se broj do objave članka nitko nije javljao, kao ni na broj Udruge za zaštitu magiraca 'Equus Asinus'.

Šibenska policija upoznata je sa slučajem, ali ni oni ne znaju kako točno riješiti problem budući da nisu opremljeni ni znanjem ni iskustvom a niti brodovima za prijevoz životinja. Kako je kazala policijska glasnogovornica Marica Kosor, u kontaktu su s jednom tribunjskom udrugom koja bi im mogla pomoći.

Kako je kazao čitatelj koji nam je ustupio fotografije magarice i dao joj piti, 'po brizi za one kojima je to potrebno vidi se civilizacijski nivo neke zajednice'.

Ako imate vijest ili fotografiju za objavu na ŠibenikIN portalu pošaljite je na e-mail info@sibenikin.com ili u inbox naše Facebook stranice.